Z Á P I S N I C A
z verejnej schôdze občanov  
konanej dňa  16. februára 2014 o 14,00 hodine
 v priestoroch Základnej školy v Rakoviciach

Prítomní:

Podľa prezenčnej listiny (24 podpísaných – z toho 5 poslancov, starosta a 2 pracovníčky OcÚ)	  
                  
Program verejnej schôdze občanov

1.	Zahájenie
2.	Správa Obce Rakovice o činnosti za rok 2013
3.	Plnenie rozpočtu obce Rakovice za rok 2013
4.	Plán činnosti obce na rok 2014
5.	Rozpočet na rok 2014 
6.	Všeobecne záväzné nariadenia obce na rok 2014
7.	Rôzne
8.	Diskusia
9.	Záver

Bod 1. Zahájenie

Zástupca starostu obce Ing. Július Šmýkal otvoril verejnú schôdzu občanov, privítal starostu obce, občanov a ostatných poslancov. Prítomných oboznámil s programom. Navrhol, aby sa rokovanie verejnej schôdze občanov riadilo podľa predloženého programu. Ako overovateľov zápisnice navrhol poslankyne Annu Magalovú a Mgr. Romanu Dalošovú. Za zapisovateľku určil p. Jarmilu Chnápkovú. K uvedenému programu nemal nikto pripomienky, preto schôdza pokračovala v navrhnutom programe. Na verejnej schôdzi boli materiály, prehľadný rozpočet, plnenie rozpočtu, zoznam VZN  prezentované prostredníctvom videoprojektoru a notebooku, premietané boli na stenu. 

Bod 2.  Správa Obce Rakovice o činnosti za rok 2013

Ing. Šmýkal odovzdal slovo starostovi obce, aby predniesol správu obce o činnosti za rok 2013.
Starosta obce hneď v úvode poďakoval prítomným za účasť, aj keď účasť nie je veľká. Zvolanie verejnej schôdze bolo schválené na zasadnutí OZ dňa 23.1.2014 a vtedy sme ešte nevedeli, že práve v deň konania verejnej schôdze bude odohraný hokejový zápas. Možno preto neprišlo veľa občanov a možno aj preto, že ich chod obce nezaujíma. 
 V správe o činnosti obce starosta obce predstavil:
- rozvojové programy obce
  V roku 2013 sme nečerpali z fondov EÚ. Aj keď sa v médiách dosť hovorí o nedočerpanosti fondov, sú programy, kde obec nemôže čerpať. Obec podala žiadosti napríklad na kamerový systém, na vybudovanie zberného dvora, avšak naše žiadosti neboli úspešné. Máme vypracovaný projekt na kamerový systém pre 16 kamier, v I. etape na 8 kamier na významné miesta v obci – základná škola, kostol, obecný úrad, zastávky, stará kolkáreň, nová kolkáreň, materská škola, cintorín.  
-  výstavba – individuálna bytová výstavba
Obec podala žiadosť na ENVIRONFOND na výstavbu kanalizácie a vodovodu – žiadosť však nebola taktiež úspešná. Vybudovali sme verejné osvetlenie na Obytnej zóne II. a III. Budujeme prístavbu k hasičskej zbrojnici na miestnom ihrisku, nakoľko máme hasičskú techniku, ktorú musíme mať niekde umiestnenú. Máme hasičské auto IVECO – DAILY, avšak platili sme prenájom garáže, kde bolo toto auto umiestnené. Prístavba hasičskej zbrojnice sa buduje hlavne svojpomocne za významnej pomoci hasičov. 
Vybudovali sme novú štvordráhovú kolkáreň z vlastných zdrojov, s pomocou sponzorov a hlavne za výdatnej pomoci kolkárov. Stavba je zatiaľ vyčíslená na 136.765,89 eur, na technológiu kolkárne sme vynaložili 84.211,00 eur, na čo si obec vzala úver, ktorý budeme splácať 4 roky s mesačnou splátkou 1.792,00 eur. Sponzorské dary sa zatiaľ vyšplhali na 64.000,00 eur. 
-	Vybudovali sme parkovisko s oplotením základnej školy, čo nás vyšlo na 8.214,00 eur. 
-	Postupne vykonávame rekonštrukciu verejného osvetlenia
-	Na zvýšenie bezpečnosti pred základnou školou máme vypracovaný projekt zábradlia, ktoré budeme realizovať v roku 2014. Zábradlie bude pred základnou školou a na druhej strane cesty od križovatky po kaviareň Ponorka
-	Stále budujeme pamätnú izbu v historickej budove požiarnej zbrojnice
-	Na zvýšenie bezpečnosti detí sme vybudovali chodník na hlavnej ceste popri plote pred základnou školou
-  v rámci ochrany životného prostredia chceme vybudovať zberný dvor, ktorého projekt máme vypracovaný a podávali sme naň už viac žiadostí, avšak žiadna nám nevyšla 
- 2 x do roka uskutočňujeme zber nebezpečného odpadu, v rámci jarného a jesenného upratovania robíme drvenie a likvidácia biologického odpadu s následným odvozom na obecnú kompostáreň
- školstvo: momentálne máme v základnej škole 140 detí a v materskej škole 38 detí. V rámci projektu rekonštrukcie základnej školy a materskej školy sme k materskej škole pristavili jednu učebňu a prechod do prístavby, avšak dostávame sa do takého problému, že budeme musieť pristaviť kuchyňu a jedáleň. Existujúca kuchyňa a jedáleň v materskej škole nám už nepostačuje. Zapísaných máme 17 prvákov, čo sa ešte za starostovania starostu p. Daloša nestalo. Je na spadnutie uzatvorenie základnej školy v Borovciach z dôvodu malého počtu detí v základnej školy. Ak by tieto deti prešli k nám do školy, musíme uvažovať s prístavbou alebo nadstavbou školy. 
- v oblasti spoločenského života pozývame na obecný úrad jubilantov od 50 rokov, novorodencov v obci Rakovice
 -  usporadúvame kultúrno-spoločenské a športové podujatia počas celého roka v rámci obce ale aj v spolupráci s Mikroregiónom nad Holeškou a tiež za výdatnej pomoci Jednoty dôchodcov, DHZ Rakovice, členov kolkárskeho oddielu a občanov obce Rakovice:
      -      ohňostroj
-	 detský karneval
-	 obecná zabíjačka
-	 zlet čarodejníc a stávanie mája
-	 deň matiek
-	 oslavy MDD
-	 Rakovické hody
-	 Cyklo - Holeška tour
-	 MotoRak
-	 lampiónový sprievod 
-	 strašidelná škola
-	 posedenie s dôchodcami
-	 Mikuláš v Rakoviciach
      -     betlehemské svetlo
-	 turnaj v kolkoch

-	Z podpory športových a dobrovoľných organizácií starosta vyzdvihol kolkársky oddiel TJ Rakovice, ktorý obec úspešne reprezentuje v 1. a 2. lige pod vedením predsedu Františka Milana, DHZ Rakovice pod vedením veliteľa Jána Heviera a MO Jednoty dôchodcov Rakovice pod vedením predsedníčky Márie Šintálovej. Spevácka skupina Rakovičanka pôsobiaca pri MO Jednoty dôchodcov si tiež vedie veľmi dobre. Reprezentuje našu obec nielen v našom okolí, ale predstavila sa aj na družobnej návšteve v českých Rakoviciach, keď mali vystúpenie na otvorení výstavy kvetín v českých Čimeliciach v auguste 2013.

Starostovi obce Ing. Šmýkal poďakoval za prednesenú správu. Ďalej prítomných oboznámila Jarmila Chnápková so štatistickými údajmi o obci za rok 2013. Ku dňu 31.12.2013 bolo v našej obci evidovaných 546 obyvateľov, z toho 273 mužov a 273 žien. Občanov starších ako 15 rokov bolo 463, z toho 223 mužov a 240 žien, detí do 15 rokov veku bolo 83, z toho 50 chlapcov a 33 dievčat. 11 osôb sa prisťahovalo, 5 bolo narodených, z toho 4 chlapci a 1 dievča, 9 občanov zomrelo (6 mužov a 3 ženy) a 14 osôb sa odsťahovalo. Najstaršou obyvateľkou obce je p. Anna Vrchká – 95 rokov. 

Bod 3.  Plnenie rozpočtu obce Rakovice za rok 2013

Účtovníctvo obce má v obci na starosti nová pracovníčka Mária Dekanová, ktorá v druhej polovici roku 2013 nastúpila na miesto účtovníčky. O plnení rozpočtu za rok 2013 informovala prítomných pracovníčka obce p. Jarmila Chnápková. Predstavila prítomným plnenie rozpočtu v príjmoch, výdavkoch, oboznámila s tým, ako je členený rozpočet, z akých zdrojov obec čerpala finančné prostriedky a na aké výdavky obec v roku 2013 vynaložila finančné prostriedky. Oboznámila ich s tým, koľko finančných prostriedkov sa použilo na financovanie školstva, na prenesené kompetencie a originálne kompetencie. Rozpočet obce bol občanom predstavený podľa položiek v príjmoch a v súhrnnej forme podľa jednotlivých programov vo výdavkoch. Príjmy v roku 2013 tvorili čiastku 852 045,35 eur, z toho príjmy bežného rozpočtu boli vo výške 716 885,63 eur, príjmy kapitálové boli vo výške 7 378,00 eur a finančné operácie tvorili čiastku 127781,72 eur. Výdavky obce tvorili čiastku 780 522,76 eur, z toho bežné výdavky obce boli vo výške 206 669,42 eur, kapitálové výdavky obce vo výške 158 733,84 eur, finančné výdavky obce vo výške 20 586,80 eur a bežné výdavky Základnej školy s materskou školou boli vo výške 394 532,70 eur.

Bod 4.  Plán činnosti na rok 2014  

V tomto bode vystúpil starosta obce s plánmi na rok 2014:
- rekonštrukcia a výstavba miestnych komunikácií 
- dokončenie prístavby požiarnej zbrojnice
- výstavba infraštruktúry „Obytná zóna Rakovice II a III“ 
- vybudovanie zábradlia pozdĺž hlavnej cesty od sochy sv. Cyrila a Metoda po školu a na druhej strane cesty od začiatku križovatky po dom p. Medzibriczkého
- plynofikácia a montáž kúrenia obecného úradu 
- kamerový systém v obci
- vybudovanie multifunkčného ihriska v areáli základnej školy
- nadstavba prípadne prístavba základnej školy pre školskú jedáleň
- vybudovanie  zberného dvora
- rekonštrukcia starej kolkárne na kultúrno-spoločenské využitie 
- uskutočnenie tradičných podujatí v rámci obce a v rámci Mikroregiónu nad Holeškou
- partnerská návšteva detí zo ZŠ s MŠ Čimelice
- rozšírenie skládky odpadov Rakovice, ktorá má predpoklad naplnenia do roku 2025
- výstavba multifunkčného ihriska v areáli základnej školy – naša ZŠ s MŠ Rakovice sa zapojila do súťaže EKOHRA, v ktorej sa hrá o multifunkčné ihriská alebo rekonštrukciu existujúcich športových ihrísk na školách. Predmetom súťaže je zber akýchkoľvek prázdnych PET fliaš z akýchkoľvek nápojov, ktoré však nesmú byť stlačené. Starosta požiadal občanov o pomoc pri zbere týchto fliaš. Učitelia v škole nadchli deti k tejto súťaži, preto fľaše zberajú celé rodiny, požiadali sme o pomoc aj susedné obce, ktorých deti takisto navštevujú našu školu. Veríme v úspech. 
- V tomto roku 2014 nás čakajú 3 voľby – voľba prezidenta SR, voľby do Európskeho parlamentu a v novembri komunálne voľby. 

Bod 5.  Rozpočet obce na rok 2014

Schválený rozpočet obce na rok 2014 predstavila pracovníčka obce p. Jarmila Chnápková. Rozpočet obce na rok 2014 sa schválil ako vyrovnaný, plánované príjmy obce na rok 2014 predstavujú čiastku 698.292,00 eur, plánované výdavky obce predstavujú čiastku 698.292,00 eur, z toho bežné výdavky obce predstavujú 605.138,00 eur, z toho výdavky škole na prenesené kompetencie a originálne kompetencie predstavujú čiastku 389.538,00 eur. Kapitálové výdavky predstavujú čiastku 54.801,00 eur a finančné výdavky čiastku 38.353,00 eur. 

Bod 6. Všeobecne záväzné nariadenia obce na rok 2014

Pracovníčka obce p. Jarmila Chnápková oboznámila občanov so všeobecne záväznými nariadeniami obce, ktoré sú platné v roku 2014:
VZN č. 1/2012 o dani z nehnuteľností 
VZN č. 2  o likvidácií odpadov na území obce Rakovice
VZN č. 3 o určení miesta a času zápisu  dieťaťa na plnenie povinnej  školskej dochádzky v základnej škole  v zriaďovateľskej pôsobnosti obce Rakovice
VZN č. 4/2013 o niektorých podmienkach držania psov
VZN č. 5 o verejnej kanalizácií, odpadových vodách, vodách z povrchového odtoku, spoplatňovaní spracovania odpadových vôd a zneškodňovaní odpadových vôd zo žúmp na území obce Rakovice
VZN č. 6/2013 o poplatkoch za znečisťovanie ovzdušia malým zdrojom na území obce Rakovice
VZN č. 7 o úhradách za sociálne služby na území obce Rakovice
VZN č. 8/2013 o určení výšky príspevku na čiastočnú úhradu nákladov v školách a školských zariadeniach, ktorých zriaďovateľom je obec Rakovice
VZN č. 9 o čistote na území  obce Rakovice
VZN č. 10 o určení školského obvodu Základnej školy s materskou školou Rakovice, ktorej zriaďovateľom je Obec Rakovice
VZN č. 11 o používaní zábavnej pyrotechniky 
VZN č. 12, ktorým sa upravujú podmienky na ochranu utajovaných skutočností, práva a povinnosti právnických a fyzických osôb pri tejto ochrane v obci Rakovice
VZN č. 13 o určení vyhradených plôch na verejných priestranstvách na vylepovanie volebných plagátov počas volebnej kampane
VZN č. 14 o podmienkach nájmu obecných bytov v Rakoviciach
VZN č. 15 o pamätihodnostiach obce Rakovice   
VZN č. 16 o podmienkach poskytovania dotácie z rozpočtu obce Rakovice
VZN č. 17 o podmienkach chovu, držania a manipulácie s domácimi a úžitkovými zvieratami na území obce Rakovice
VZN č. 18 o pravidlách času predaja v obchode a času prevádzky služieb na území obce Rakovice
VZN č. 19/2012  o dani za psa
VZN č. 20/2012  o dani za užívanie verejného priestranstva na území obce Rakovice
VZN č. 21/2012 o dani za ubytovanie na území obce Rakovice
VZN č. 22/2012 o dani za jadrové zariadenie
VZN č. 23/2013 o miestnom poplatku za komunálne odpady a drobné stavebné odpady na území obce Rakovice
VZN č. 24/2013/1 o určení výšky dotácie na prevádzku a mzdy na dieťa materskej školy a žiaka školských zariadení so sídlom na území obce Rakovice
VZN č. 25, ktorým sa vyhlasuje záväzná časť Územného plánu obce Rakovice 
VZN č. 26, ktorým sa vydáva prevádzkový poriadok pohrebiska obce Rakovice

Na začiatku roku 2014 bol do každej domácnosti doručený leták s oznámením výšky daní a poplatkov v obci Rakovice v roku 2014. Zároveň každému majiteľovi psa bol doručený oznam o platnom VZN č.  4/2013 o niektorých podmienkach chovania psov v obci Rakovice, ktoré vymedzuje povinnosti chovateľov psov a určuje spôsob ich evidencie. Bol tu uvedený výpis dôležitých častí z tohto VZN, v závere bolo uvedené, že obec pristúpila k bezplatnej výmene evidenčných známok na psov. V obci máme evidovaných cca 80 psov, z toho si známku vyzdvihlo zatiaľ len 30 majiteľov psov. Tieto oznámenie boli uverejnené aj na internetovej stránke obce spolu s tlačivom pre evidenčnú kartu psa. 
 
Bod 7. Diskusia

V diskusii ešte raz starosta obce oboznámil občanov s tým, že naša Základná škola s materskou školou Rakovice sa prihlásila do súťaže EKOHRA, v ktorej sa hrá o multifunkčné ihriská pre školy (1.-3. Cena) alebo rekonštrukciu existujúcich športových ihrísk v školách (4.-7. Cena). Predmetom súťaže je zber akýchkoľvek PET fliaš, ktoré však nesmú byť stlačené. Obec kúpila igelitové vrecia, po obciach Rakovice, Borovce a Veselé budeme vrecia naplnené fľašami zvážať obecným traktorom a následne ich budeme odovzdávať do predajne LIDL, kde sa budú vkladať do automatov na tieto fľaše. Víťazom súťaže sa stáva škola, ktorá vyzbiera najviac plastových PET fliaš. Starosta obce a riaditeľ školy žiadajú občanov o pomoc pri tejto akcii.  

V diskusii ďalej vystúpili:
P. Ing. Ján Baracka 
Otázka: Pán starosta hovorí o multifunkčnom ihrisku. Ak by deti ihrisko vyhrali, prípadne ak by obec chcela vybudovať takéto multifunkčné ihrisko, má jednu pripomienku k tomuto. Ak sa bude posudzovať projekt ihriska, je treba dať pozor na to, aký ten povrch ihriska bude. On s priateľmi chodil na ihrisko zahrať si futbal, prípadne iné hry, a povrch bol veľmi tvrdý. Je potrebné vybudovať liaty, mäkký povrch. Možno ak budú deti hrávať na ihrisku, ešte to tak nebudú cítiť, ale na tvrdom povrchu veľmi trpia kĺby. 

P. Dušan Daloš .
Centrum voľného času pri ZŠ s MŠ Rakovice: V minulom roku 2013 sa zmenilo financovanie záujmového vzdelávania. Do roku 2013 sme dostávali finančné prostriedky na záujmové vzdelávanie cez dane z daňového úradu na počet žiakov v CVČ (predtým to bolo Školské stredisko záujmovej činnosti), finančné prostriedky dostávala len obec, ktorá mala CVČ. Od roku 2013 dostáva na záujmové vzdelávanie každá obec pre svoje deti vo veku od 5 do 14 rokov veku, je to cca 5,43 eur na dieťa na mesiac. Obec nemôže zo svojich vlastných finančných prostriedkov financovať 174 detí, ktoré máme v CVČ aj z iných obcí (konkrétne 10 obcí – Rakovice, Borovce, Veselé, Dubovany, Vrbové, Veľké Kostoľany, Pečeňady, Bratislava, Piešťany a Veľký Meder). Obec Rakovice oslovila ostatné obce a mestá s dohodou na spoluprácu pri financovaní záujmovej činnosti detí, ktoré u nás navštevujú CVČ. Pre toto školské zariadenie máme schválenú dotáciu na prevádzku na dieťa vo výške 7,50 eur na 1 dieťa a 1 mesiac. Obce okrem Vrbového, Bratislavy a Veľkého Medera nám na žiakov, ktorí sú ich občanmi prispievajú touto sumou na záujmové vzdelávanie v CVČ. 

Dotaz: Katarína Dalošová
Na zastávke smerom na Piešťany pri daždi stojí voda. Pred lavičkou je priehlbina a nedá sa tam stáť, a práve vtedy keď prší, je najviac krytú zastávku treba. 
Odpoveď - starosta: Tento stav dá preveriť, zistí, či sa s tým dá niečo robiť, možno vybrať dlažbu a vyrovnať ju do spádu. 

Dotaz: Katarína Dalošová
Popri hlavnej ceste smerom na Veselé sa urobil chodník, avšak chýba tam smetiak. Nie je kam zahodiť papier, prípadne zdvihnúť papier a hodiť kam treba. Občania, ktorí tam majú záhrady tam nechodia robiť poriadok. Možno oproti domu č. 11 by sa mal umiestniť.

Pripomienka:
Občania majú aj pred svojimi domami neporiadok, myslia si, že keď je to verejné priestranstvo, tak ich to nezaujíma. Pani Luhová povedala, že by si mal urobiť poriadok každý pred svojím domom, nielen vo svojom dvore. Napríklad pred domom č. 41 je neporiadok, neustále je neporiadok pred domom č. 91, v areáli, kde je kaviareň Ponorka je taktiež neustále neporiadok. Neporiadok nerobia len ľudia, ale nájdete popri chodníkoch aj psie výkaly. No a za zvieratá sú tiež zodpovední ľudia. 

Otázka – p. Krajčíriková Jozefína
Majiteľ susedného pozemku nechodí na svoj pozemok robiť poriadok, rastie mu tam burina, vysemení sa a oni si s ňou potom na svojom pozemku nevedia dať rady. Nemá on povinnosť sa postarať o svoj majetok a urobiť si na svojom pozemku poriadok?
Odpoveď – starosta: Napíšeme výzvu susedovi nehnuteľnosti s.č. 77 a upozorníme aj majiteľa pozemku, kde je kaviareň Ponorka. 

P. Jozef Luha
Sliepky od Pinčárových sa celý deň premávajú po ulici, všade hrabú, robia neporiadok, hrabú z trávnika na cestu hlinu, lístie. 

P. Gabriela Luchavová: 
Môže sa pyrotechnika používať celý rok? Pinčároví na Silvestra strieľali, až im okná stŕpali.  

P. Mária Šintálová 
Otázka: Do akého odpadu máme triediť tetrapaky? 
Odpoveď – starosta: Do komunálneho odpadu. Starosta riešil s firmou zaoberajúcou sa odvozom separovaného odpadu pristavenie kontajnera, ale na okolí nikto nemá takýto kontajner a auto nebude len pre náš kontajner robiť vývoz. 

Bod. 8. Záver

Starosta obce poďakoval všetkým prítomným za účasť.

 Overovatelia zápisnice: Mgr. Romana Dalošová       ..............................................

		                Anna Magalová                    .............................................

Dušan Daloš, starosta obce                                          .............................................

Zápisnicu zapísala:         Jarmila Chnápková               .............................................